Predkladacia správa

Zemetrasenie a následné vlny tsunami 26. 12. 2004 spôsobili v oblasti juhovýchodnej Ázie najväčšiu prírodnú katastrofu posledných desaťročí. Slovenská republika zareagovala na udalosti pružne a patrila k prvým donorom, keď už 28.12. 2004 vyslala na Srí Lanku špeciál s materiálnou humanitárnou pomocou. Zásielka v  hodnote  6 730 tis. Sk zahŕňala lieky, lekársky materiál, stany a pitnú vodu. Hodnota pomoci, vyčíslená v prílohe č.1 bola stanovená na základe evidenčných cien, ktoré však nezodpovedajú dnešným reálnym cenám. Na nákup náhradných položiek pre Správu štátnych hmotných rezerv Slovenskej republiky je preto potrebné uvoľniť z rozpočtovej kapitoly Všeobecná pokladničná správa čiastku  3 330 tis. Sk a pre humanitárne sklady Ministerstva vnútra Slovenskej republiky čiastku 3 400 tis. Sk. 

Vyspelé krajiny postupne znásobujú vyčlenenú finančnú i materiálnu pomoc. Medzinárodná donorská komunita sa mobilizuje a od Slovenskej republiky, ktorá je súčasťou tejto komunity, sa  očakáva zodpovedajúci prístup členskej krajiny Organizácie pre ekonomickú spoluprácu a rozvoj a Európskej únie. V materiáli je preto navrhnuté poskytnutie ďalšej humanitárnej pomoci postihnutým oblastiam a to formou finančného príspevku :
•	na okamžitú humanitárnu pomoc prostredníctvom Medzinárodného výboru Červeného kríža (MVČK), Úradu Organizácie Spojených národov pre koordináciu humanitárnych záležitostí (OCHA) a Slovenského Červeného kríža v celkovej výške 12 000 tis. Sk,
•	na posthumanitárnu pomoc prostredníctvom Trustového fondu Rozvojového programu OSN (UNDP) vo výške 10 000 tis. Sk    

Výška navrhovanej sumy vychádza z komparatívnej analýzy doterajších príspevkov  donorov (príloha č.2), kde by sa Slovensko malo zaradiť medzi krajiny porovnateľnej veľkosti a ekonomickej výkonnosti. Pri výbere medzinárodných organizácií sa vychádzalo z toho, že MVČK a OCHA patria k najaktívnejším článkom humanitárnej akcie v juhovýchodnej Ázii. Finančný príspevok je preto zárukou jeho efektívneho využitia a zároveň posilní dlhodobú úzku spoluprácu Slovenskej republiky s týmito medzinárodnými organizáciami. Finančná pomoc poskytnutá prostredníctvom UNDP umožní priamu účasť slovenských mimovládnych organizácií na obnove postihnutých oblastí. Bude preto adresná,  najlepšie zohľadní potreby obyvateľstva v postihnutých oblastiach, podporí budovanie kapacít slovenských subjektov a najvýraznejšie zviditeľní Slovenskú republiku priamo u príjemcu.

Okamžitá pomoc v prvých dňoch nešťastia potvrdila flexibilitu Slovenskej republiky. Vyvážená kombinácia materiálnej, finančnej a technickej pomoci potvrdzuje, že Slovenská republika je na dobrej ceste k dobudovaniu funkčného a efektívneho humanitárneho systému.

Na základe obdržaných  upresňujúcich informácií o rozsahu prírodnej katastrofy a požiadaviek o potrebách medzinárodnej humanitárnej pomoci sa uskutočnila dňa 3.januára 2005 na Ministerstve vnútra Slovenskej republiky koordinačná porada o možnosti poskytnutia ďalšej humanitárnej pomoci krajinám juhovýchodnej Ázie. Porady sa zúčastnili zástupcovia nosných ministerstiev, Správy štátnych hmotných rezerv Slovenskej republiky, Slovenského Červeného kríža,  Platformy mimovládnych rozvojových organizácií, komunikačného odboru  Ministerstva vnútra Slovenskej republiky a Mediky SR, a. s.. V zmysle záverov koordinačnej porady predložili zainteresované inštitúcie zoznam položiek, ktoré bude možné uvoľniť pre uvažovanú humanitárnu pomoc. 

Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky prostredníctvom Stálej misie Slovenskej republiky v Ženeve a Veľvyslanectva Slovenskej republiky v Ríme získava potrebné informácie potrebné pre realizáciu pomoci z hľadiska špecifikácie materiálových položiek, miesta určenia dodávky, prepravy, finančných nárokov a pod. Po obdržaní požadovaných údajov bude Ministerstvo vnútra Slovenskej republiky informovať vládu Slovenskej republiky o možnosti a spôsobe realizácie ďalšej materiálnej humanitárnej pomoci postihnutým krajinám juhovýchodnej Ázie.